TEACHTAIREACHT ÓN gCOIMISIÚN CHUIG PARLAIMINT NA hEORPA de bhun Airteagal 294(6) den Chonradh ar Fheidhmiú an Aontais Eorpaigh maidir leis an

2017/0113 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis an

seasamh ón gComhairle i dtaca le Treoir ó Pharlaimint na hEorpa agus ón gComhairle a ghlacadh lena leasófaí Treoir 2006/1/CE maidir le húsáid feithiclí arna bhfruiliú gan tiománaithe chun earraí a iompar de bhóthar

1.Cúlra

An dáta a tíolacadh an togra chuig Parlaimint na hEorpa agus chuig an gComhairle (doiciméad COM(2017) 282 final – 2017/0113 COD): 6 Meitheamh 2017 Dáta na tuairime ó Choiste Eacnamaíoch agus Sóisialta na hEorpa: 6 Nollaig 2017 Dáta na tuairime ó Choiste Eorpach na Réigiún 1 Feabhra 2018 Dáta an tseasaimh ó Pharlaimint na hEorpa, an chéad léamh: 15 Eanáir 2019 An dáta a tíolacadh an togra leasaithe: 22 Feabhra 2019 An dáta a glacadh an seasamh ón gComhairle: 20 Nollaig 2021

2.Cuspóir an togra ón gCoimisiún

Trí úsáid feithiclí fruilithe a iompraíonn earraí (seachas feithiclí ar leis na gnóthais iad) is féidir leithdháileadh na n‑acmhainní a fheabhsú (e.g. ní gá caipiteal a bheith sáite i bhfeithicil thearcúsáidte) agus is féidir solúbthacht agus táirgiúlacht na ngnóthas a mhéadú. Is é is aidhm don togra úsáid na bhfeithiclí fruilithe a chur chun cinn trí dheireadh a chur le (cuid de) na roghanna atá ag na Ballstáit srianta a chur ar a n‑úsáid faoi Threoir 2006/1/CE.

Faoi láthair, féadfaidh na Ballstáit srian a chur ar úsáid feithiclí fruilithe is troime ná 6 thona a úsáidtear le haghaidh oibríochtaí féinchuntais, agus féadfaidh siad, ar a gcríoch féin, srian a chur ar úsáid feithiclí ar fhruiligh gnóthas iad lasmuigh de thír a bhunaíochta. Ós rud é go gceadaítear úsáid na bhfeithiclí sin i roinnt Ballstát agus nach gceadaítear an úsáid sin i roinnt Ballstát eile, tá meascán dlíthiúil san Aontas Eorpach, rud a chruthaíonn éiginnteacht dhlíthiúil. Áiríodh ar chuspóirí an togra an chinnteacht dhlíthiúil a bhaint amach maidir le húsáid na bhfeithiclí fruilithe ar fud an Aontais Eorpaigh. Cuspóir eile ab ea úsáid na bhfeithiclí arna bhfruiliú (agus arna gclárú) i mBallstát eile a cheadú chun freastal, go háirithe, ar phointí buaicéilimh gearrthéarmacha, séasúracha nó sealadacha nó chun iad a úsáid in ionad feithiclí lochtacha nó damáistithe.

3.Tráchtanna maidir leis an seasamh ón gComhairle

3.1.Íostréimhse fruilithe

B’é an t‑ábhar ba mhó conspóid ag na comhreachtóirí ceist na híostréimhse lena gceanglófaí ar na Ballstáit úsáid na bhfeithiclí fruilithe a bhfuil uimhirphláta eachtrannach orthu a cheadú do ghnóthais arna mbunú faoina reachtaíocht féin. Tá seasamh na Comhairle bunaithe ar réiteach dériain, lena ndéantar ceangal idir an íostréimhse fruilithe agus na rialacha náisiúnta maidir le clárú na bhfeithiclí fruilithe. Bheadh sé de rogha ag na Ballstáit tréimhse 30 lá i ndiaidh a chéile a cheadú le haghaidh úsáid feithiclí fruilithe a bhfuil uimhirphlátaí eachtrannacha orthu (i gcás na mBallstát a chuireann ceanglas clárúcháin i bhfeidhm tar éis 30 lá nó níos lú), nó úsáid 2 mhí a cheadú le haghaidh na bhfeithiclí sin (i gcás na mBallstát ina bhfuil na rialacha clárúcháin níos ‘móraigeanta’). D’fhéadfaí léirscaoileadh iomlán (gan aon cheanglas clárúcháin ar bith a chur i bhfeidhm i dtaca leis na feithiclí eachtrannacha a mbaineann gnóthais an Bhallstáit úsáid astu) a chur i bhfeidhm freisin, dá mba mhian le Ballstát é sin a dhéanamh. Maille leis sin, tá rialacha glactha ag an gComhairle lena gceanglaítear ar na cuideachtaí tarlaithe na feithiclí fruilithe a chlárú sna cláir leictreonacha náisiúnta de ghnóthais iompair de bhóthar, rialacha a bhaineann leis na feithiclí arna bhfruiliú i mBallstát nach é Ballstát bunaíochta na cuideachta é freisin.

Is féidir leis an gCoimisiún comhaontú leis an gcomhréiteach seo, nó tá sé ar aon dul le cuspóir an togra ón gCoimisiún, mar atá, solúbthacht bhreise a chur ar fáil i margadh na bhfeithiclí fruilithe ná mar atá ann faoin treoir atá i bhfeidhm faoi láthair. Leis an treoir atá i bhfeidhm faoi láthair ceadaíodh srianta ar fhruiliú na bhfeithiclí le haghaidh gnóthais eachtrannacha, ach amach anseo ní fhéadfaidh na Ballstáit srianta a thabhairt isteach ach amháin le haghaidh a gcuid gnóthas féin. Faoin treoir atá i bhfeidhm faoi láthair, féadfaidh na Ballstáit clárúchán intíre láithreach a éileamh i gcás na bhfeithiclí fruilithe a bhfuil uimhirphlátaí eachtrannacha orthu. De réir sheasamh na Comhairle, amach anseo beidh íostréimhse úsáide (30 lá) a gceanglófar ar gach Ballstát í a cheadú, agus le linn na tréimhse sin ní fhéadfaidh siad a éileamh go gclárófaí na feithiclí sin go náisiúnta (rud a chuireann costas agus ualach ar na gnóthais). Is inghlactha freisin na forálacha maidir leis na ceanglais ar chuideachtaí tarlaithe na feithiclí fruilithe a chlárú sna cláir leictreonacha náisiúnta, toisc go gcuireann siad ar chumas na n‑údarás náisiúnta na feithiclí sin a rialú níos fearr.

Ós dócha go dtiocfaidh méadú ar úsáid na bhfeithiclí fruilithe leis an treoir athnuaite, agus ós rud é gur minic a bhíonn na feithiclí sin níos nua agus níos neamhdhíobhálaí don chomhshaol, tá an réiteach seo le leas spriocanna aeráide an Aontais Eorpaigh a bhaint amach freisin.

3.2.Cead an fhruilithe a theorannú go 25 % de na feithiclí atá ‘ar fáil don’ ghnóthas

Maidir leis an tairseach íosta i dtaca le flít feithiclí gnóthais, ní cheadaítear do Bhallstát bunaíochta an ghnóthais srianta a chur ar úsáid na bhfeithiclí arna bhfruiliú agus arna gclárú i mBallstát eile faoi bhun na tairsí íosta sin, agus is mar a leanas a shuitear í i dtéacs na Comhairle:

‘25 % ar a laghad den fhlít feithiclí earraí atá ar fáil don ghnóthas de bhun phointe (g) d’Airteagal 5(1) de Rialachán (CE) Uimh. 1071/2009 an 31 Nollaig den bhliain roimh úsáid na feithicle fruilithe nó ar an lá a thosaigh an gnóthas úsáid a bhaint as an bhfeithicil fruilithe, de réir mar a chinnfidh an Ballstát.’